DA Den Europæiske Unions Tidende C 281/30

Sag anlagt den 13. september 2005 — Den Hellenske Republik mod Kommissionen

(Sag T-344/05)

(2005/C 281/56)

Processprog: græsk

Parter

Sagsøger(e): Den Hellenske Republik [ved: Ioannis Chalkias, Eleni Svolopoulou]

Sagsøgt(e): Kommissionen for De Europæiske Fællesskaber

Sagsøgerens/sagsøgernes påstande

— Kommissionens beslutning af 15. juli 2005 om udelukkelse fra EF-finansiering af visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen (1) annulleres eller ændres.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Kommissionen har ved den anfægtede beslutning vedrørende regnskabsafslutningen i henhold til forordning (EØF) nr. 729/70 (2) udelukket visse udgifter fra EF-finansiering, som Den Hellenske Republik har afholdt på området for dyrepræmier (ekstensiveringsbeløb), frugt og grøntsager samt markafgrøder.

Den Hellenske Republik har nedlagt påstand om annullation af denne beslutning, idet den for det første har gjort gældende, at fremgangsmåden for regnskabsafslutningen er ulovlig, da den er i strid med artikel 7 i forordning nr. 1258/1999 (3), sammenholdt med artikel 8 i forordning nr. 1663/1995 (4), idet forhandlingerne og de bilaterale kontakter mellem sagsøgeren og Kommissionen ikke vedrørte Kommissionens konkrete vurdering med hensyn til udelukkelse af udgifter, medens de udgifter, som er blevet udelukket, ligger mere end 24 måneder forud for datoen for Kommissionens skriftlige meddelelse. Ifølge sagsøgeren begynder denne periode meget senere, end Kommissionen antager.

For så vidt angår korrektionen på 100 % af ekstensiveringsbeløbet bestrider sagsøgeren Kommissionens vurdering af de faktiske omstændigheder og foreholder den en faktisk vildfarelse og mangelfuld begrundelse af den anfægtede beslutning. Sagsøgeren har i øvrigt anført, at en korrektion på 100 % er i strid med retningslinjerne i Kommissionens dokument VI/5330/97 af 23. december 1997, er ubegrundet og åbenbart uforholdsmæssig, idet Kommissionen derved ikke har gjort god brug af sine skønsbeføjelser.

For så vidt angår korrektion på området for markafgrøder bestrider sagsøgeren Kommissionens vurdering, hvorefter der er sket tilsidesættelse af forordning nr. 3508/1992 (5) med hensyn til identifikation af landbrugsarealerne. Sagsøgeren finder desuden, at betingelserne i artikel 15 i forordning nr. 2419/2001 (6) er blevet overholdt fuldstændigt for så vidt angår administrativ kontrol og kontrol på stedet. Sagsøgeren har i øvrigt gjort gældende, at der foreligger manglende begrundelse og en tilsidesættelse af proportionalitetsprincippet.

Endelig med hensyn til korrektion på området for frugt og grøntsager har sagsøgeren anført, at Kommissionen har tilsidesat bestemmelserne i artikel 20, stk. 5 og 7, i forordning nr. 1169/1997 (7). Sagsøgeren bestrider under alle omstændigheder den anfægtede beslutnings begrundelse for så vidt angår dette kapitel og har gjort gældende, at der foreligger en tilsidesættelse af proportionalitetsprincippet.

(1) EFT L 188 af 20.7.2005, s. 36.

(2) Rådets forordning (EØF) nr. 729/70 af 21. april 1970 om finansiering af den fælles landbrugspolitik (EFT 1970 I, s. 196).

(3) Rådets forordning (EF) nr. 1258/1999 af 17. maj 1999 om finansiering af den fælles landbrugspolitik (EFT L 160 af 26.6.1999, s. 103).

(4) Kommissionens forordning (EF) nr. 1663/95 af 7. juli 1995 om gennemførelsesbestemmelser til Rådets forordning (EØF) nr. 729/70, for så vidt angår proceduren for regnskabsafslutning for EUGFL, Garantisektionen (EFT L 158 af 8.7.1995, s. 6).

(5) Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger (EFT L 355 af 5.12.1992, s. 1)

(6) Kommissionens forordning (EF) nr. 2419/2001 af 11. december 2001 om gennemførelsesbestemmelser for det integrerede system for forvaltning og kontrol af visse EF-støtteordninger, der indførtes ved Rådets forordning (EØF) nr. 3508/92 (EFT L 327 af 12.12.2001, s. 11).

(7) Kommissionens forordning (EF) nr. 1169/97 af 26. juni 1997 om gennemførelsesbestemmelser til Rådets forordning (EF) nr. 2202/96 om en støtteordning for producenter af visse citrusfrugter (EFT L 169 af 27.6.1997, s. 15).